Fi żjara li għamlet ilbieraħ is-Segretarju Parlamentari għad-Drittijiet ta' Persuni b'Diżabbiltà u Anzjanità Attiva Justyne Caruana f'Villa San Lawrenz, Għawdex, hija ħabbret li l-Gvern laħaq ftehim biex tiżdied il-provvista ta' sodod għall-kura residenzjali tal-anzjani f'Għawdex; dan wara li s-servizz ġie introdott is-sena l-oħra stess mill-istess Segretarjat Parlamentari u li issa jammonta għal total ta' 40 sodda għall-kura residenzjali. Is-Segretarju Parlamentari Caruana qalet li l-ftehim kien meħtieġ minħabba ż-żieda fid-domanda għal dan is-servizz u minħabba l-fatt li Għawdex għandu popolazzjoni li qiegħda ssir aktar anzjana. Dan ifisser li se jkun hemm il-bżonn ta' aktar servizzi li jkomplu jżidu l-kwalità tal-ħajja tal-anzjani Għawdxin. Hija fakkret kif din is-sistema tinħadem bl-istess mod li tinħadem f'Malta, fejn persuni li japplikaw għas-servizz jiġu assessjati minn tim multidixxiplinarju sabiex jevalwa s-sitwazzjoni u jara l-bżonnijiet tal-individwi li jkunu applikaw, u għalhekk tingħatalhom il-kura li jkunu jeħtieġu. Il-formoli għal dan is-servizz jistgħu jinkisbu minn fuq in-numru 2590 3175. Is-Segretarju Parlamentari Caruana kkonkludiet billi fakkret f'servizzi oħra li ġew introdotti minn dan il-Gvern f'Għawdex għall-anzjani Għawdxin, fosthom is-servizz ta' respite, is-servizz ta' night shelter, ta' ċentri għall-anzjanità attiva, u ta' ċentru għal persuni bid-dimenzja. Is-suċċess li kisbu dawn l-inizjattivi jinkoraġġixxi lis-Segretarjat Parlamentari jkompli jsaħħaħ u jifrex dawn is-servizzi għall-anzjani Għawdxin.